CELEX: 32020D1343
Language: da
Date: 2020-09-25 00:00:00
Title: Rådets gennemførelsesafgørelse (EU) 2020/1343 af 25. september 2020 om midlertidig støtte til Republikken Bulgarien i henhold til forordning (EU) 2020/672 til mindskelse af risiciene for arbejdsløshed i nødsituationen som følge af covid-19-udbruddet

29.9.2020   
               
               
                  DA
               
               
                  Den Europæiske Unions Tidende
               
               
                  L 314/10
               
            
         RÅDETS GENNEMFØRELSESAFGØRELSE (EU) 2020/1343
         af 25. september 2020
         om midlertidig støtte til Republikken Bulgarien i henhold til forordning (EU) 2020/672 til mindskelse af risiciene for arbejdsløshed i nødsituationen som følge af covid-19-udbruddet
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EU) 2020/672 af 19. maj 2020 om oprettelse af et europæisk instrument for midlertidig støtte til mindskelse af risiciene for arbejdsløshed i en nødsituation (SURE) som følge af covid-19-udbruddet (1), særlig artikel 6, stk. 1,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Den 7. august 2020 anmodede Bulgarien om finansiel støtte fra Unionen med henblik på at supplere landets nationale indsats for at imødegå virkningerne af covid-19-udbruddet og håndtere udbruddets socioøkonomiske konsekvenser for arbejdstagerne og de selvstændige.
                  
               
                     (2)
                  
                  
                     Covid-19-udbruddet og de ekstraordinære foranstaltninger, som Bulgarien har gennemført for at dæmme op for udbruddet og de socioøkonomiske og sundhedsrelaterede konsekvenser heraf, forventes at få dramatiske følger for de offentlige finanser. Ifølge Kommissionens forårsprognose 2020 forventedes Bulgarien at have et offentligt underskud og en offentlig gæld på henholdsvis 2,8 % og 25,5 % af bruttonationalproduktet (BNP) ved udgangen af 2020. Ifølge Kommissionens foreløbige sommerprognose 2020 forventes Bulgariens BNP at falde med 7,1 % i 2020.
                  
               
                     (3)
                  
                  
                     Covid-19-udbruddet har fastlåst en væsentlig del af arbejdsstyrken i Bulgarien. Dette har ført til en pludselig og kraftig stigning i de offentlige udgifter i Bulgarien som følge af to løntilskudsforanstaltninger, jf. betragtning 4 og 5.
                  
               
                     (4)
                  
                  
                     Nærmere bestemt blev der ved »det bulgarske ministerråds dekret nr. 55 af 30. marts 2020« (2), som der henvises til i Bulgariens anmodning af 7. august 2020, indført en foranstaltning, hvorved der ydes løntilskud til virksomheder, som på grund af covid-19-udbruddet frivilligt har besluttet at reducere eller indstille deres aktiviteter, eller som ved lov er blevet pålagt at gøre det. De ansatte skal forblive ansat i hele den periode, de er omfattet af foranstaltningen, og i en tilsvarende periode derefter. Det månedlige løntilskud til de støtteberettigede virksomheder udgør 60 % af den månedlige bruttoløn (inklusive arbejdsgivernes socialsikringsbidrag) for de ansatte, der er omfattet af foranstaltningerne.
                  
               
                     (5)
                  
                  
                     Desuden blev der ved »det bulgarske ministerråds dekret nr. 151 af 3. juli 2020« (3), som der henvises til i Bulgariens anmodning af 7. august 2020, indført en foranstaltning, hvorved der ydes løntilskud til virksomheder, som på grund af covid-19-udbruddet har været ramt af en nedgang i indtægterne på mindst 20 %. De ansatte skal forblive ansat i hele den periode, de er omfattet af foranstaltningen, og i en tilsvarende periode derefter. Det månedlige løntilskud til de støtteberettigede virksomheder udgør 60 % af den månedlige bruttoløn (inklusive arbejdsgivernes socialsikringsbidrag) for de ansatte, der er omfattet af foranstaltningerne.
                  
               
                     (6)
                  
                  
                     Bulgarien opfylder de i artikel 3 i forordning (EU) 2020/672 nævnte betingelser for at anmode om finansiel støtte. Bulgarien har forelagt Kommissionen passende dokumentation for, at de faktiske og planlagte offentlige udgifter pr. 1. februar 2020 er steget med 511 000 000 EUR som følge af de nationale foranstaltninger, der er truffet for at imødegå de socioøkonomiske virkninger af covid-19-udbruddet. Der er tale om en pludselig og kraftig stigning, eftersom de nye foranstaltninger omfatter eller har til formål at omfatte en betydelig del af virksomhederne og arbejdsstyrken i Bulgarien.
                  
               
                     (7)
                  
                  
                     Kommissionen har hørt Bulgarien og bekræftet, at der er sket en pludselig og kraftig stigning i de faktiske og planlagte offentlige udgifter med direkte tilknytning til arbejdsfordelingsordninger og lignende foranstaltninger som omhandlet i anmodningen af 7. august 2020, jf. artikel 6 i forordning (EU) 2020/672.
                  
               
                     (8)
                  
                  
                     Der bør derfor ydes finansiel støtte med henblik på at hjælpe Bulgarien med at imødegå de socioøkonomiske virkninger af den alvorlige økonomiske forstyrrelse som følge af covid-19-udbruddet. Kommissionen bør træffe afgørelser vedrørende løbetid, størrelse og frigivelse af rater og trancher i et tæt samarbejde med de nationale myndigheder.
                  
               
                     (9)
                  
                  
                     Nærværende afgørelse bør ikke berøre udfaldet af eventuelle sager om forvridning af det indre marked, som indledes, navnlig i henhold til traktatens artikel 107 og 108. Den fritager heller ikke medlemsstaterne for i henhold til traktatens artikel 108 at underrette Kommissionen om eventuel statsstøtte.
                  
               
                     (10)
                  
                  
                     Bulgarien bør regelmæssigt underrette Kommissionen om gennemførelsen af de planlagte offentlige udgifter, således at Kommissionen kan vurdere, i hvilket omfang landet har afholdt disse udgifter.
                  
               
                     (11)
                  
                  
                     Afgørelsen om at yde finansiel støtte er blevet truffet under hensyntagen til Bulgariens eksisterende og forventede behov samt anmodninger om finansiel støtte i henhold til forordning (EU) 2020/672, som andre medlemsstater allerede har indgivet eller planlagt at indgive, samtidig med at principperne om ligebehandling, solidaritet, proportionalitet og gennemsigtighed anvendes —
                  
               VEDTAGET DENNE AFGØRELSE:
         
            Artikel 1
            Bulgarien opfylder betingelserne i artikel 3 i forordning (EU) 2020/672.
         
         
            Artikel 2
            
               1.   Unionen stiller et lån på højst 511 000 000 EUR til rådighed for Bulgarien. Lånet har en maksimal gennemsnitlig løbetid på 15 år.
            
            
               2.   Rådighedsperioden for den finansielle støtte, der ydes ved denne afgørelse, er 18 måneder fra den første dag efter, at denne afgørelse har fået virkning.
            
            
               3.   Kommissionen stiller Unionens finansielle støtte til rådighed for Bulgarien i maksimalt otte rater. En rate kan udbetales i en eller flere trancher. Løbetiden for trancherne under den første rate kan være længere end den maksimale gennemsnitlige løbetid, der er fastsat i stk. 1. I så fald fastsættes løbetiden for de efterfølgende trancher således, at den i stk. 1 omhandlede maksimale gennemsnitlige løbetid overholdes, når alle rater er udbetalt.
            
            
               4.   Den første rate frigives under forbehold af, at den i artikel 8, stk. 2, i forordning (EU) 2020/672 omhandlede låneaftale træder i kraft.
            
            
               5.   Bulgarien afholder Unionens finansieringsomkostninger, der er omhandlet i artikel 4 i forordning (EU) 2020/672, for hver rate samt Unionens eventuelle gebyrer, omkostninger og udgifter i forbindelse med den finansiering, der er relateret til det lån, der er ydet i henhold til nærværende artikels stk. 1.
            
            
               6.   Kommissionen træffer afgørelse om størrelsen af raterne og frigivelsen heraf samt om tranchernes størrelse.
            
         
         
            Artikel 3
            Bulgarien kan finansiere følgende foranstaltninger:
            
                        a)
                     
                     
                        løntilskud til virksomheder, jf. »det bulgarske ministerråds dekret nr. 55 af 30. marts 2020«
                     
                  
                        b)
                     
                     
                        løntilskud til virksomheder, jf. »det bulgarske ministerråds dekret nr. 151 af 3. juli 2020«.
                     
                  
         
            Artikel 4
            Bulgarien underretter senest den 30. marts 2021 og derefter hver sjette måned Kommissionen om afholdelsen af de planlagte offentlige udgifter, indtil alle de planlagte offentlige udgifter er blevet afholdt.
         
         
            Artikel 5
            Denne afgørelse er rettet til Republikken Bulgarien.
            Denne afgørelse får virkning på dagen for meddelelsen til adressaten.
         
         
            Artikel 6
            Denne afgørelse offentliggøres i Den Europæiske Unions Tidende.
         
         
            Udfærdiget i Bruxelles, den 25. september 2020.
            
               
                  På Rådets vegne
               
               M. ROTH
               
                  Formand
               
            
         
         
            (1)  EUT L 159 af 20.5.2020, s. 1.
         
            (2)  Det bulgarske ministerråds dekret nr. 55 af 30. marts 2020, ændret ved dekret nr. 71 af 16. april 2020 og dekret nr. 106 af 28. maj 2020 (Bulgariens lovtidende nr. 31 af 1. april 2020).
         
            (3)  Det bulgarske ministerråds dekret nr. 151 af 3. juli 2020 (Bulgariens lovtidende nr. 60 af 7. juli 2020).